《玉华仙子歌》
唐代·李康成

紫阳仙子名玉华，珠盘承露饵丹砂。转态凝情五云里，

娇颜千丹芙蓉花。紫阳彩女矜无数，遥见玉华皆掩嫭。

高堂初日不成妍，洛渚流风徒自怜。璇阶霓绮阁，

碧题霜罗幕。仙娥桂树长自春，王母桃花未尝落。

上元夫人宾上清，深宫寂历厌层城。解佩空怜郑交甫，

吹箫不逐许飞琼。溶溶紫庭步，渺渺瀛台路。

兰陵贵士谢相逢，济北风生尚回顾。沧洲傲吏爱金丹，

清心回望云之端。羽盖霓裳一相识，传情写念长无极。

长无极，永相随。攀霄历金阙，弄影下瑶池。

夕宿紫府云母帐，朝餐玄圃昆仑芝。不学兰香中道绝，

却教青鸟报相思。

作者简介：李康成，天宝中，与李、杜同时。其赴使江东，刘长卿有诗送之。尝撰《玉台后集》，自陈后主、隋炀帝、江总、庾信、沈、宋、王、杨、卢、骆而下二百九人。